《锄麦戏作》
清代·图鞈布

暖风吹春春色浓，麦苗已茁东篱东。山前一夜雨初足，剪罗积翠纷芃芃。

被陇压畦不见地，风来细浪摇葱笼。离离黄花与点缀，宛然诗思吟司空。

侵晨汲井自抱瓮，不将穑事烦奚童。培根理叶去荒秽，力田岂敢言疏慵。

释锄入屋仰面笑，须酌巨觥来劳农。

作者简介：图鞈布，字裕轩，满洲旗人。乾隆戊辰进士，改庶吉士，授检讨，历官侍讲学士。有《枝巢诗草》。